Document ID: /roh_data/filtered/fineweb-2-filterrobots_roh.jsonl.gz/66820

Glisch verda per in project digital en l’Engiadina
17.08.2023
La Regenza ha concedì a l’Engadin Tourismus SA ina contribuziun chantunala da 266 000 francs per il project digital «Furniturs da prestaziuns sco sellpoints decentrals». Ella ha deliberà questa contribuziun en il rom da la Lescha davart la promoziun da la transfurmaziun digitala en il Grischun. Per ils emprims tschintg onns da gestiun èn ils custs dal project budgetads cun var 959 081 francs (custs d’investiziun e da manaschi).
En il rom dal project «Furniturs da prestaziuns sco sellpoints decentrals» ha l’Engadin Tourismus SA en mira la digitalisaziun consequenta da servetschs, da products e da process relevants per il turissem. Ils furniturs da prestaziuns duain vegnir sustegnids en la transfurmaziun digitala per lung da la chadaina da servetschs turistics, cun la finamira da mantegnair la cumpetitivitad da la regiun turistica er en l’avegnir ed a lunga vista. Er las collavuraturas ed ils collavuraturs duain vegnir perfecziunads en dumondas digitalas. Per entant demussa il project ses effect principalmain en l’Engiadina. A vista mesauna pon dentant er las autras destinaziuns turisticas grischunas profitar dal project.